[11]

Tisztelt Katonai Felsőbiróság !

Zana Albert és vádlottársai elleni bünügyben a jogerősen halálbüntetésre itélt Sándor István részére kirendelt védőként kérem, hogy az elitéltet kegyelemre ajánlani sziveskedjék.

Bár a Katonai Felsőbiróság azt állapitotta meg, hogy az elitélt Sándor István gyakorolt lelki irányitást Zana Albertre, mégis figyelembe vehető Sándor István javára, hogy Zana Albert csak utólag mondta el neki a legelszántabb büntetteit. Igy a szovjet katona meggyilkolását csak évek mulva az elkövetés után. Abból, hogy Sándor István által szervezett ifjusági csoport tagjai közül más még megközelitőleg sem követett el Zana Alberthez hasonló büntettet, arra lehet következtetni, hogy Zana Albert legsulyosabb büntetteit Sándor Istvántól kapott behatások nélkül érlelte meg magában.

Ezen kivül az elitélt cselekményének és személyének a veszélyessége a leleplezéssel és fogvatartással már ki van küszöbölve s a vele szemben való védekezés az életfogytig tartó börtön alkalmazásával is elérhető. Emellett a börtönbüntetés tartama alatt végzendő munkájával jóvá is tehet valamit abból a kárból, amit okozott.

Az elitélt állami és társadalmi rendünk ellensége volt s nyilván helyeselte és erősitette Zana Albert ilyen ellenséges felfogását is, de tudata nem ölelte fel teljes egészében Zana Albert egészen a gyilkosságig menő elszánt támadó cselekményeit.

Budapest, 1953. március 13.

 dr. Zarubay Emil

/ dr. Zarubay Emil /

kirendelt védő.